WASE 114
Lewai Ira na Sipi kei na me o Karisito
-
VOSA VAKATAUTAUVATA I JISU ME BALETA NA SIPI KEI NA ME
Se qai cavuta oti ga o Jisu ena Ulunivanua ni Veiolive na vosa vakatautauvata ni tini na goneyalewa kei na taledi. Qo sa cavuta na iotioti ni ivakatautauvata ni sipi kei na me ni sauma nodratou taro na yapositolo me baleta na ivakatakilakila ni nona tiko kei na icavacava ni veika vakavuravura.
E tekivu o Jisu ena nona kaya vei ratou: “Ni lako mai na Luve ni tamata ena nona lagilagi kei ira kece na agilosi, ena qai dabe ena nona idabedabe vakaturaga lagilagi.” (Maciu 25:31) E vakamatatataka o Jisu ni baleti koya na vosa vakatautauvata qo, levu na gauna e dau vakatokai koya me “Luve ni tamata.”—Maciu 8:20; 9:6; 20:18, 28.
Ena vakayacori ena gauna cava na vosa vakatautauvata sa cavuti oti? Qori na gauna e “lako mai” kina o Jisu ena “nona lagilagi” kei ira na agilosi me dabe ena “nona idabedabe vakaturaga lagilagi.” Sa tukuna oti ena dua na gauna ni na ‘lako mai ena o na Luve ni tamata ena lewa cecere kei na lagilagi’ kei ira nona agilosi. Ena yaco ninaica qori? “Ni oti ga na gauna ni veivakararawataki.” (Maciu 24:29-31; Marika 13:26, 27; Luke 21:27) Kena ibalebale na vosa vakatautauvata qo ena vakayacori ni lako mai o Jisu ena nona lagilagi ena gauna se bera mai. Na cava ena cakava?
E kaya o Jisu: “Ni lako mai na Luve ni tamata . . . , era na qai soqoni e matana na veimatanitu kece, ena qai tawasei ira na lewenivanua me vaka ga na nona dau tawasei ira na sipi mai na me na ivakatawa. Ena qai biuti ira na sipi ena ligana imatau kei na me ena ligana imawi.”—Maciu 25:31-33.
E tukuna o Jisu me baleti ira na sipi era vakadonui: “Ena qai kaya na tui vei ira ena ligana imatau, ‘Ni lako mai, sa vakalougatataki kemuni Maciu 25:34) Na cava e vakadonui ira kina na sipi na Tui?o Tamaqu moni taukena na matanitu e sa vakarautaki me nomuni mai na ivakatekivu kei vuravura.’” (
E tukuna na Tui: “Niu a viakana, oni vakani au, au viagunu, oni vagunuvi au, au a vulagi, oni kauaitaki au, au luvawale oni vakasulumi au. Au tauvimate oni qaravi au. Au tiko e valeniveivesu oni mai sikovi au.” Nira taroga “na yalododonu” era vaka na sipi se sala cava era caka vinaka kina, e kaya na Tui: “Na ka oni cakava vua e dua vei ira na lalai qo era taciqu, oni sa cakava vei au.” (Maciu 25:35, 36, 40, 46) Era sega ni cakava e lomalagi na veika vinaka qori ni sega e kea na tauvimate se viakana. Kena ibalebale na veika vinaka qo e vakayacori vei ira na taci Karisito e vuravura.
Vakacava o ira na vaka na me ena yasana imawi? E kaya o Jisu: “Ena qai kaya [na Tui] vei ira ena yasana imawi, ‘Ni lako tani vei au, oni na cudruvi ena bukawaqa tawamudu e vakarautaki vua na Tevoro kei ira nona agilosi. Niu a viakana, oni sega ni vakani au, au viagunu, oni sega ni vagunuvi au. Au vulagi, oni sega ni kauaitaki au, luvawale, oni sega ni vakasulumi au, tauvimate au qai tiko e valeniveivesu, oni sega ni mai sikovi au.’” (Maciu 25:41-43) E veiganiti mera totogitaki o ira era vaka na me nira sega ni kauaitaki ira na taci Karisito e vuravura.
Ratou sa qai kila na yapositolo ni lewa ena tau ena gauna ni veilewai se bera mai ena vakilai me tawamudu. E tukuna o Jisu vei ratou: “Ena qai kaya [na Tui] vei ira, ‘Au tukuna vakadodonu vei kemuni, na ka oni sega ni cakava vua e dua vei ira na lalai qo, oni sega ni cakava vei au.’ O ira qo era na muduki vakadua, ia o ira na yalododonu era na bula tawamudu.”—Maciu 25:45, 46.
E dodonu mera vakasamataka vakabibi na imuri i Jisu na nona sauma nodratou vakatataro na yapositolo, me uqeti ira mera dikeva nodra ivakarau ni rai kei na ivalavala.
ssw_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn